## Zakon o izmjenama i dopunama Zakona o državnom odvjetništvu

### NN 36/1998 (17.3.1998.), Zakon o izmjenama i dopunama Zakona o državnom odvjetništvu

# ZASTUPNIČKI DOM HRVATSKOGA DRŽAVNOG SABORA

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O IZMJENAMA I DOPUNAMA ZAKONA O DRŽAVNOM ODVJETNIŠTVU**

Proglašavam Zakon o izmjenama i dopunama Zakona o državnom odvjetništvu,
koji je donio Zastupnički dom Hrvatskoga državnog sabora na sjednici 27.
veljače 1998.

Broj: 081-98-569/1
Zagreb, 10. ožujka 1998.

Predsjednik
Republike Hrvatske
**dr. Franjo Tuđman,** v. r.

## **ZAKON**

### **O IZMJENAMA I DOPUNAMA ZAKONA O DRŽAVNOM ODVJETNIŠTVU**

Članak 1.

U Zakonu o državnom odvjetništvu ("Narodne novine", br. 75/95.) u članku
10. podstavak 3. briše se.

Članak 2.

U članku 11. stavak 3. briše se.

Članak 3.

U članku 27. iza stavka 2. dodaje se stavak 3. koji glasi:

"Ministarstvo pravosuđa u obavljanju poslova pravosudne uprave može
poništiti ili ukinuti nezakonit akt donesen u obavljanju poslova uprave
ili samo donijeti takav akt, koji u obavljanju poslova uprave nije donesen
ili nije pravodobno donesen."

Članak 4.

U članku 31. na kraju rečenice briše se točka i dodaju riječi: "kao
i tražiti izvješća o razlozima nepostupanja u pojedinim predmetima".

Članak 5.

U članku 37. stavku 1. iza riječi: "vježbenik kod" riječi: "suca za
prekršaje" zamjenjuju se riječima: "prekršajnog suda", a iza riječi: "kao
sudac" riječi: "za prekršaje" zamjenjuju se riječima: "prekršajnog suda".

U stavku 2. riječi: "ili vojnom" brišu se, a riječi: "za prekršaje"
zamjenjuju se riječima: "prekršajnog suda".

U stavku 3. riječi: "Republičkog vijeća za prekršaje" zamjenjuju se
riječima: "Visokog prekršajnog suda".

U stavku 4. iza riječi: "županijskom" riječi: "ili vojnom" brišu se,
a iza riječi: "sudac županijskog" riječ: "vojnog" briše se.

Članak 6.

U članku 44. iza stavka 5. dodaje se stavak 6. koji glasi:

"Iznimno od odredbe stavka 1. ovoga članka ministar pravosuđa može uz
prethodno pribavljeno mišljenje državnog odvjetnika Republike Hrvatske
tražiti da se pojedinoj vrsti predmeta dade prvenstvo u rješavanju. U tom
slučaju državni odvjetnik mora odmah rasporediti takve predmete odgovarajućem
zamjeniku sukladno stavku 1. ovoga članka."

Članak 7.

U članku 58. stavku 4. riječi: "i vojnom" brišu se, a riječi: "kao sudac
za prekršaje" zamjenjuju se riječima: "prekršajnom sudu".

U stavku 6. riječi: "sudac za prekršaje" zamjenjuju se riječima: "sudac
prekršajnog suda".

Članak 8.

U članku 62. iza stavka 1. dodaje se novi stavak 2. koji glasi:

"Ministar pravosuđa ovlašten je donijeti rješenje o udaljenju službenika
ili namještenika iz službe i podnijeti zahtjev za pokretanje postupka zbog
teške povrede službene dužnosti."

Dosadašnji stavci 2., 3. i 4. postaju stavci 3., 4. i 5.

Članak 9.

U članku 73. stavku 2. podstavku 3. iza riječi: "kao zamjenici državnog
odvjetnika Republike Hrvatske" stavlja se točka, a zarez i riječi iza njega
brišu se.

Iza stavka 2. dodaju se stavci 3. i 4. koji glase:

"Danom prestanka državnoodvjetničke dužnosti državnom odvjetniku, odnosno
zamjeniku državnog odvjetnika prestaje radni odnos ako ovim Zakonom nije
drukčije određeno (članak 74. i 75.).

Rješenje kojim se utvrđuje prestanak radnog odnosa donosi državni odvjetnik."

Članak 10.

U članku 74. dodaje se novi stavak 1. koji glasi:

"Državnom odvjetniku, odnosno zamjeniku državnog odvjetnika koji ne
bude ponovno imenovan po odredbama ovoga Zakona državnoodvjetnička dužnost
prestaje danom donošenja odluke Državnog sudbenog vijeća o imenovanju državnog
odvjetnika, odnosno zamjenika državnog odvjetnika u odgovarajućem državnom
odvjetništvu, ako je podnio prijavu za imenovanje. Istoga dana državnoodvjetnička
dužnost prestaje državnom odvjetniku, odnosno zamjeniku državnog odvjetnika
koji nije podnio prijavu na oglas o slobodnom mjestu državnog odvjetnika,
odnosno zamjenika državnog odvjetnika u državnom odvjetništvu u kojem je
bio državni odvjetnik, odnosno zamjenik državnog odvjetnika po dosadašnjim
propisima."

U dosadašnjem stavku 1. koji postaje stavak 2. iza riječi: "odvjetnika"
riječi: "koji ne bude ponovno imenovan za državnog odvjetnika odnosno zamjenika
državnog odvjetnika po odredbama ovoga Zakona" zamjenjuju se riječima:
"iz stavka 1. ovoga članka".

Članak 11.

U članku 75. stavku 2. druga rečenica briše se.

Iza stavka 4. dodaje se stavak 5. koji glasi:

"Dužnosniku iz članka 74. stavka 2. ovoga Zakona i stavka 1. ovoga članka
priznaje se u radni staž vrijeme za koje je ostvario pravo na plaću i druga
primanja po prestanku dužnosti."

Članak 12.

Ovaj Zakon stupa na snagu osmog dana od dana objave u "Narodnim novinama".

Klasa: 701-01/94-01/03
Zagreb, 27. veljače 1998.

ZASTUPNIČKI DOM
HRVATSKOGA DRŽAVNOG SABORA

Predsjednik
Zastupničkog doma
Hrvatskoga državnog sabora **akademik Vlatko Pavletić,** v. r.

Zakon, NN 36/1998-450